“Any de la Misericòrdia”

Mònica Cabezuelo

**18. Sofrir amb paciència les febleses dels altres**

“Suportar amb paciència els defectes dels altres” és l’obra espiritual de misericòrdia que comentarem avui. Els defectes dels altres, aquelles molèsties, actituds i comportaments que ens molesten profundament.

Allò de l’altre que altera la convivència i ens afecta especialment amb els que tenim més a prop. Sigui perquè passem més hores amb ells, com és a la feina, o bé perquè tenim uns lligams com pot ser amb la nostra parella, fills o pares.

Sabem, que no podem canviar els altres, l’experiència de la vida així ens ho ensenya. No podem modelar o esborrar els defectes dels altres segons els nostres interessos o de la manera que ens vingui de gust.

Aleshores si no podem canviar els altres, què podem fer?

Recuperem l’obra de misericòrdia “suportar amb paciència” que no vol dir amb resignació, sinó, la paciència entesa com aquella capacitat de viure aquell moment amb l’altre des d’una actitud guaridora, tant per mi com per l’altre. I fixem-nos en com podem viure aquest moment de tensió i dificultat des de la paciència, des d’aquest centrar-me.

Si no puc canviar l’altre, em miro a mi mateixa, i què puc trobar?

Potser el que necessito és deixar una certa distància, un moment de calma i tranquil·litat, expressar d’alguna manera que és allò d’aquella persona que em molesta profundament.

El que puc fer simplement és mirar allò d’aquella persona que em desagrada tant, sense perdre de vista el context on estem: l’altre és una persona amb defectes i jo sóc també una persona amb defectes. Tantmateix creats a imatge i semblança de Déu.

Què el nostre cor pugui veure en l’altre la petjada misericordiosa de Déu perquè tots som fills seus i per tant, germans cridats a construir entre tots una vida més plena.